SET ไหล 27 จุด ผวา “เฟด” เร่งขึ้นดอกเบี้ย – หุ้น “คริปโตฯ-พลังงาน” ลงหนักฉุดตลาด
SET ไหลเกิน 27 จุด ผวา "เฟด" เร่งขึ้นดอกเบี้ยสกัดเงินเฟ้อที่ออกมาสูงกว่าคาด อีกทั้งนักลงทุนกังวลการปรับตัวลดลงของตลาด "คริปโท" อาจลามมากระทบตลาดหุ้น ขณะที่หุ้นพลังงานปรับตัวลดลงกดดันตลาด
SET ไหลเกิน 27 จุด ผวา "เฟด" เร่งขึ้นดอกเบี้ยสกัดเงินเฟ้อที่ออกมาสูงกว่าคาด อีกทั้งนักลงทุนกังวลการปรับตัวลดลงของตลาด "คริปโท" อาจลามมากระทบตลาดหุ้น ขณะที่หุ้นพลังงานปรับตัวลดลงกดดันตลาด
12 พ.ค. 2565

ผู้สื่อข่าวรายงานว่า ดัชนีตลาดหุ้นไทยเวลา 11:19 น. อยู่ที่ระดับ 1,589.80 จุด ลดลง 26.54 จุด หรือ 1.64% ด้วยมูลค่าการซื้อขาย 3.54 หมื่นล้านบาท
ด้านนายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยเช้านี้ปรับตัวลงไปกว่า 10 จุด หลุดระดับ 1,600 จุด อีกครั้ง เนื่องจากนักลงทุนกังวลธนาคารกลางสหรัฐ (เฟด) จะเร่งขึ้นอัตราดอกเบี้ยเพื่อสกัดเงินเฟ้อ หลังตัวเลขเงินเฟ้อเดือนเม.ย.ของสหรัฐที่ออกมาเมื่อคืนนี้สูงกว่าที่ตลาดคาด หรือออกมา 8.3% จากคาด 8.1% จึงส่งผลให้บรรยากาศการลงทุนตลาดหุ้นทั่วโลกเป็นลบทันที อีกทั้งยังมีการบังคับขายในบัญชีมาร์จิ้นด้วย
ประกอบกับการร่วงลงอย่างหนักของตลาดคริปโทเคอร์เรนซี่ทำให้นักลงทุนเป็นกังวลว่าจะลามมาถึงตลาดหุ้นหรือไม่ โดยวานนี้เหรียญ TerraUSD (UST) ราคาหลุดมูลค่าที่ตรึงได้ไว้กับเงินดอลลาร์สหรัฐ ทำให้เหรียญ Terra Luna ซึ่งคอยค้ำมูลค่าของ UST ร่วงลงอย่างหนัก กดดันภาพรวมตลาดคริปโทฯ
อย่างไรก็ตามมองว่าปัจจัยดังกล่าวอาจมีผลกระทบต่อตลาดหุ้นจำกัด เนื่องจากตลาดหุ้นมีนักลงทุนสถาบันอยู่ค่อนข้างมาก ต่างจากตลาดคริปโทฯ ที่ส่วนใหญ่เป็นรายย่อย
โดยให้แนวรับ 1,580-1,595 จุด และแนวต้าน 1,610 จุด และให้กรอบการเคลื่อนไหวของดัชนีในไตรมาส 2/65 ไว้ที่ 1,540-1,730 จุด โดยการปรับตัวลงต่ำกว่า 1,600 จุด ถือเป็นระดับที่น่าสนใจ เนื่องจากอยู่ในโซนที่ไม่แพงเกินไป